Sprengistjarna hefur fundist í Messier 82 , nálægri vetrarbraut , sem ætti að sjást nokkuð auðveldlega með áhugamannasjónaukum Þriðjudagskvöldið 21. janúar fannst sprengistjarna í vetrarbrautinni Messier 82 sem er í aðeins tæplega 12 milljón ljósára fjarlægð frá Jörðinni í stjörnumerkinu Stórabirni . Sprengistjarnan er sú nálægasta sem sést hefur frá árinu 1987 , en þá sást sprengistjarna í Stóra Magellansskýinnu , sem er í aðeins 160.000 ljósára fjarlægð frá Jörðinni . Sprengistjarnan er of dauf til að sjást með berum augum en hún sést leikandi í gegnum litla áhugamannasjónauka . Sprengistjarnan , sem ber heitið SN 2014J , fannst með 14 tommu stjörnusjónauka í Lundúnum , þriðjudagskvöldið 21. janúar síðastliðinn . Stjörnufræðingurinn Steve Fossey var þá að sýna hópi nemenda við University College London vetrarbrautina í gegnum sjónaukann þegar hann kom auga óvenju bjarta stjörnu við annan enda skífu hennar og hann kannaðist ekki við að hafa séð áður . Þegar betur var að gáð kom í ljós að um sprengistjörnu var að ræða . Litrófsgreining sem gerð var á ljósi hennar strax í kjölfarið sýndi að um var að ræða sprengistjörnu af gerð Ia . Mælingarnar sýndu líka að leifarnar eru að þenjast út með um 20.000 km hraða á sekúndu og að ljósið hefur roðnað vegna ryks á milli sprengistjörnunnar og okkar . Samanburður á vetrarbrautinni Messier 82 fyrir og eftir að stjarnan sprakk . Fyrri myndin var tekin í nóvember 2013 en sú síðari 22. janúar 2014 . Mynd : E. Guido , N. Howes og M. Nicolini Sprengistjörnur af gerð Ia verða líklega til þegar hvítir dvergar springa . Hvítir dvergar eru leifar stjarna á borð við sólina okkar . Ef þær hringsóla um aðra stjörnu , soga þær til sín efni frá förunautnum . Smám saman vex massi hvíta dvergsins uns hann fer yfir tiltekin mörk og springur hann þá . Einnig er möguleiki á að sprengistjarna af þessu tagi verði til við samruna tveggja hvítra dverga . Sprengistjörnur af gerð Ia eru sérstaklega mikilvægar í nútíma stjarnvísindum . Þær eru staðalkerti sem þýðir að hægt er að nota þær til að gera mjög áreiðanlegar fjarlægðamælingar í alheiminum . Á tíunda áratug 20. aldar notuðu þrír hópar stjörnufræðinga sprengistjörnur af gerð Ia til að mæla útþenslu alheimsins og komust þá að því , að útþenslan fer vaxandi vegna einhvers óþekkt krafts sem hefur verið kallaður hulduorka . Fyrsta íslenska ljósmyndin af sprengistjörnunni í Messier 82 . Jón Sigurðsson , stjörnuáhugamaður á Þingeyri , tók myndina að kvöldi 23. janúar 2014 . Mynd : Jón Sigurðsson Messier 82 er í aðeins 12 milljón ljósára fjarlægð frá Jörðinni . Nálægðarinnar vegna eru til ótal myndir af henni , þar á meðal mjög nákvæmar myndir frá Hubblessjónaukanum sem munu koma til með að gagnast í rannsóknum á sprengistjörnunni . Sprengistjarnan í Messier 82 er ennfremur nálægasta sprengistjarna af gerð Ia sem sést hefur frá árinu 1936 . Stjörnufræðingar á norðurhveli munu því fylgjast grannt með þróun hennar næstu vikur . Messier 82 er í stjörnumerkinu Stórabirni ( Karlsvagninum ) svo auðvelt er að finna hana á himninum yfir Íslandi . Áhugasamir geta stuðst við þetta kort . Birtustig sprengistjörnunnar er +11 sem þýðir að útilokað er að sjá hana með berum augum , en hún ætti að sjást leikandi með góðum áhugamannasjónaukum . Messier 82 er einnig kölluð Vindillinn vegna þess að hún minnir á vindling séð í gegnum sjónauka . Kort af stjörnumerkinu Stórabirni . Staðsetning Messier 82 er merkt á kortið .